Examen burse de merit I.A.F.C. – 2 noiembrie 2021

**Subiect examen** :

Comentați și comparați funcția artistică a corpului in lucrările Iudita decapitându-l pe Holofern, de Artemisia Gentileschi și Trei mai 1808 de Francisco de Goya.

**BAREM DE CORECTURĂ** :

* Marcarea distincției teoretice între corp, ca instrument de producere al artefactului vizual (corpul ca subiect al artei), și corp, în calitatea sa de obiect al reprezentării figurative și non-figurative (corpul ca obiect al artei)

1 p.

* Încadrarea succintă a celor două opere în contextul istoric și de istorie a artei care înrâurește producerea lor, cu accent pe identificarea subiectului celor două reprezentări.

1 p.

* Încadrarea succintă a celor două opere în contextul biografiilor artistice ale Artemisiei Gentileschi și lui Francisco de Goya, respectiv.

1 p.

* Identificarea temelor comune ale celor două repreazentări (corpul ca receptor și mediu de expresie al suferinței, respectiv tema pedepsei fizice aplicate corpului).

1,5 p.

* Identificarea temei care desparte cele două reprezentări (problematica morală divergentă a celor două reprezentări, în jurul temei justiției: pedeapsa justă aplicată de către Iudita lui Holofern, vs. pedeapsa injustă aplicată de soldații napoleoniei insurgenților spanioli, luptători pentru independență).

1,5 p.

* Discutarea modalităților de tratare plastică ale sus-amintitelor teme convergente și divergente, din perspectiva proporțiilor, eclerajului, limbajului gestual si a expresivității corpurilor prezente în cele două picturi supuse analizei.

3 p.

+ 1 p. oficiu

PUNCTAJ TOTAL : 10 p.